गौरतलब है कि कुर्मी बाहुल्य फूलपुर लोकसभा क्षेत्र में भाजपा और सपा ने दो पटेल उम्मीदवारों को मैदान में उतार दिया है जिससे कुर्मी बिरादरी के वोट इन दोनों दलों में ही बंट जाने की उम्मीद है। इसके अलावा इस इलाके में मुस्लिम बाहुल्य मतदाता भी हैं लेकिन अतीक अहमद के चुनावी गोट सेट करने के बाद उन वोटों के भी अब कांग्रेस में ना जाने की उम्मीद है। ऐसे में राहुल गांधी द्वारा इलाके में प्रचार प्रसार करा कर कांग्रेस राहुल की छवि को धूमिल नहीं करना चाहती। दरअसल एक साल बाद ही लोकसभा का चुनाव होना है, ऐसे में राहुल गांधी को बतौर स्टार लोकसभा चुनाव में पेश किया जाएगा। हाल फिलहाल अगर फूलपुर राहुल गांधी आते और राजनीतिक समीकरणों के अनुसार कांग्रेस पीछे रह जाती तो राहुल गांधी की छवि को गहरा धक्का लगेगा। मौजूदा समय में राहुल गांधी कांग्रेस के अध्यक्ष बन चुके हैं और गुजरात चुनाव के बाद उन्होंने जो अपनी छवि को बदलने का प्रयास शुरू किया है उससे यहां उन्हें नुकसान हो जाता। फिलहाल कांग्रेस की ओर से उपचुनाव के लिए स्टार प्रचारकों की सूची जारी कर दी है जिसमें कई दिग्गज नेता शामिल है ।